b'\n_START_ARTICLE_\nJutiklinis ekranas\n_START_PARAGRAPH_\nJutiklinis, lie\xc4\x8diamasis arba sensorinis ekranas \xe2\x80\x93 ekranas, galintis atpa\xc5\xbeinti prisilietimo prie jo pavir\xc5\xa1iaus viet\xc4\x85. Prietaisas atpa\xc5\xbe\xc4\xafsta pir\xc5\xa1to ar rankos, taip pat specialaus ra\xc5\xa1iklio (stiliaus) prisilietim\xc4\x85. Lie\xc4\x8diant ekran\xc4\x85 galima valdyti \xc5\xbeymekl\xc4\xaf, pasirinkti element\xc4\x85 ir pan., t. y. atlikti veiksmus, kurie dirbant su paprastu ekranu atliekami pele arba klaviat\xc5\xabra._NEWLINE_Jutikliniai ekranai naudojami asmeniniuose, plan\xc5\xa1etiniuose bei delniniuose kompiuteriuose, mobiliuosiuose telefonuose, \xc5\xbeaidim\xc5\xb3 konsol\xc4\x97se, GPS imtuvuose, bankomatuose, informacijos terminaluose, prietais\xc5\xb3 skydeliuose medicinoje ir pramon\xc4\x97je bei kituose pan. \xc4\xafrenginiuose.\n_START_SECTION_\nIstorija\n_START_PARAGRAPH_\nPirmasis jutiklinis ekranas buvo talpinis jutiklinis ekranas (angl. capacitive touch screen), kur\xc4\xaf Karali\xc5\xa1kojo radaro \xc4\xafstaigoje (Royal Radar Establishment), Malverne, JK suk\xc5\xabr\xc4\x97 E.A. D\xc5\xbeonsonas (E.A. Johnson). I\xc5\xa1rad\xc4\x97jas trumpai apib\xc5\xabdino savo darb\xc4\x85 1965 m. i\xc5\xa1leistame straipsnyje, v\xc4\x97liau, 1967 m., informacij\xc4\x85 papild\xc4\x97 nuotraukomis ir diagramomis. 1968 m. buvo i\xc5\xa1leistas straipsnis, kuriame ra\xc5\xa1oma, kaip lietimo technologija buvo pritaikyta oro eismo valdyme._NEWLINE_CERN in\xc5\xbeinierius Benas Stampas (Bent Stumpe), padedamas Frenko Beko (Frank Beck), suk\xc5\xabr\xc4\x97 permatom\xc4\x85 jutiklin\xc4\xaf ekran\xc4\x85 8-ojo de\xc5\xa1imtme\xc4\x8dio pr. CERN u\xc5\xbesi\xc4\x97m\xc4\x97 j\xc5\xb3 gamyba, pirmieji vienetai imti naudoti 1973 m. \xc5\xa0\xc4\xaf jutiklin\xc4\xaf ekran\xc4\x85 Stampas suk\xc5\xabr\xc4\x97 remdamasis savo patirtimi dirbant televizori\xc5\xb3 gamykloje ankstyvajame 7-ajame de\xc5\xa1._NEWLINE_Pirm\xc4\x85 kart\xc4\x85 jutikliniai ekranai pla\xc4\x8diai panaudoti Jungtin\xc4\x97se Valstijose \xc4\xafgyvendinant programuojamo apmokymo program\xc4\x85. 1972 m. sukurta kompiuterin\xc4\x97 sistema PLATO IV tur\xc4\x97jo jutiklin\xc4\xaf ekran\xc4\x85, veikiant\xc4\xaf infraraudon\xc5\xb3j\xc5\xb3 spinduli\xc5\xb3 pagrindu, kur\xc4\xaf sudar\xc4\x97 16\xc3\x9716 blok\xc5\xb3. Bet net ir toks nedidelis tikslumas leido naudotojui pasirinkti atsakym\xc4\x85, spaud\xc5\xbeiant atitinkam\xc4\x85 viet\xc4\x85 ekrane._NEWLINE_1971 m. Samuelis Hurstas (Samuel Hurst) (v\xc4\x97liau \xc4\xafk\xc5\xabr\xc4\x99s bendrov\xc4\x99 \xe2\x80\x9eElographics\xe2\x80\x9c, dabar tapusi\xc4\x85 \xe2\x80\x9eElo TouchSystems\xe2\x80\x9c) suk\xc5\xabr\xc4\x97 elograf\xc4\x85 \xe2\x80\x93 grafin\xc4\x99 plan\xc5\xa1et\xc4\x99 (angl. graphic tablet), veikian\xc4\x8di\xc4\x85 keturi\xc5\xb3 laid\xc5\xb3 var\xc5\xbeos principu. 1974 m. Hurstas sugeb\xc4\x97jo pagaminti skaidr\xc5\xb3 elograf\xc4\x85, o 1977 m. suk\xc5\xabr\xc4\x97 penki\xc5\xb3 laid\xc5\xb3 principu veikiant\xc4\xaf ekran\xc4\x85. Bendrov\xc4\x97 \xe2\x80\x9eElographics \xe2\x80\x9c, susivienijusi su \xe2\x80\x9eSiemens\xe2\x80\x9c, sugeb\xc4\x97jo pagaminti i\xc5\xa1kil\xc5\xb3j\xc4\xaf jutiklin\xc4\xaf kilim\xc4\x97l\xc4\xaf (angl. touchpad), kuris buvo naudojamas to meto kineskopuose. 1982-\xc5\xb3j\xc5\xb3 Pasaulin\xc4\x97je parodoje \xe2\x80\x9eElographics\xe2\x80\x9c pristat\xc4\x97 televizori\xc5\xb3 su jutikliniu ekranu._NEWLINE_1983 m. pasirod\xc4\x97 kompiuteris HP-150 su \xc4\xafmontuotu jutikliniu ekranu, veikian\xc4\x8diu infraraudon\xc5\xb3j\xc5\xb3 spinduli\xc5\xb3 tinklelio pagrindu. Ta\xc4\x8diau, tuo metu jutikliniai ekranai daugiausia buvo naudojami pramon\xc4\x97je bei medicinoje._NEWLINE_XXI a. pasirod\xc5\xbeius dideliems LCD jutikliniams ekranams, u\xc5\xbeimantiems vis\xc4\x85 priekin\xc4\xaf valdymo skydel\xc4\xaf, \xc5\xa1i\xc4\x85 technologij\xc4\x85 imt\xc4\x85 \xc4\xafgyvendinti ir plataus vartojimo \xc4\xafrenginiuose (mobiliuosiuose telefonuose, delniniuose kompiuteriuose ir pan.) \xe2\x80\x93 ekranai pakeit\xc4\x97 nedideli\xc5\xb3 matmen\xc5\xb3 klaviat\xc5\xabras. Pirmoji delnin\xc4\x97 \xc5\xbeaidim\xc5\xb3 konsol\xc4\x97 su jutikliniu ekranu buvo Nintendo DS, o pirmasis telefonas \xe2\x80\x93 Apple iPhone, palaikantis multi-\xc4\xafvesties funkcij\xc4\x85.\n_START_SECTION_\nVar\xc5\xbeinis\n_START_PARAGRAPH_\nVar\xc5\xbeinio jutiklinio ekrano (angl. resistive touchscreen) skydel\xc4\xaf sudaro du lankst\xc5\xabs plastikiniai sluoksniai (membranos), padengti var\xc5\xbeine danga. Tarpas tarp sluoksni\xc5\xb3 ir ekrano yra u\xc5\xbepildytas mikroizoliatoriais, tolygiai paskirstytais ties aktyvi\xc4\x85ja ekrano sritimi ir u\xc5\xbetikrintai izoliuojan\xc4\x8diais laid\xc5\xb3j\xc4\xaf pavir\xc5\xa1i\xc5\xb3. Paspaudus ekran\xc4\x85, sluoksniai suspaud\xc5\xbeiami. Ant j\xc5\xb3 yra i\xc5\xa1sid\xc4\x97s\xc4\x8diusios horizontalios ir vertikalios linijos, kurioms susijungus, u\xc5\xberegistruojamas var\xc5\xbeos pokytis ir paver\xc4\x8diamas \xc4\xaf prisilietimo koordinates (X ir Y)._NEWLINE_Nebrang\xc5\xabs ir neypatingai jautr\xc5\xabs u\xc5\xbeter\xc5\xa1imui, tiksl\xc5\xabs, s\xc4\x97kmingai apdoroja komandas tik spustel\xc4\x97jus juos kiek stipriau. Jais galima naudotis tiek pir\xc5\xa1tais, tiek specialiu ra\xc5\xa1ikliu ar bet kokiu lygiu kietu daiktu, pvz., kreditine kortele._NEWLINE_Naudojami pramon\xc4\x97s proces\xc5\xb3 automatizavimui, medicinoje, aptarnavimo srityje (kasos aparatuose), asmeniniuose elektronikos \xc4\xafrenginiuose (ki\xc5\xa1eniniuose kompiuteriuose). Geriausiuose modeliuose u\xc5\xbetikrinimas 4096\xc3\x974096 pikseli\xc5\xb3 tikslumas._NEWLINE_Ta\xc4\x8diau turi ir tr\xc5\xabkum\xc5\xb3, kaip kad nedidelis \xc5\xa1viesos pralaidumas (ne daugiau 85\xc2\xa0%), ribota naudojimo trukm\xc4\x97 (ne daugiau kaip 35 mln. vieno ta\xc5\xa1ko paspaudim\xc5\xb3) ir nepakankama apsauga nuo vandalizmo (juostel\xc4\x99 nesunku supjaustyti).\n_START_SECTION_\nTalpinis\n_START_PARAGRAPH_\nTalpiniuose (arba talpiojo pavir\xc5\xa1iaus) ekranuose pasinaudota tuo, kad didel\xc4\x97s elektrin\xc4\x97s talpos objektas praleid\xc5\xbeia kintam\xc4\x85j\xc4\x85 srov\xc4\x99._NEWLINE_Talpinio jutiklinio ekrano (angl. capacitive touchscreen) skydel\xc4\xaf sudaro izoliatorius, pvz., stiklas, padengtas laid\xc5\xbei\xc4\x85ja med\xc5\xbeiaga (paprastai irid\xc5\xbeio oksido ir alavo oksido lydinys). Ekrano kampuose i\xc5\xa1d\xc4\x97styti elektrodai laid\xc5\xbeiajame sluoksnyje sukuria nedidel\xc4\x99 kintam\xc4\x85j\xc4\x85 \xc4\xaftamp\xc4\x85 (vienod\xc4\x85 visuose kampuose). Palietus ekran\xc4\x85 pir\xc5\xa1tu arba kitu laid\xc5\xbeiu daiktu, \xc4\xafvyksta srov\xc4\x97s nutek\xc4\x97jimas. Be to, kuo pir\xc5\xa1tas yra ar\xc4\x8diau elektrodo, tuo ma\xc5\xbeesn\xc4\x97 ekrano var\xc5\xbea, o tai rei\xc5\xa1kia, kad srov\xc4\x97 \xe2\x80\x93 stipresn\xc4\x97. Srov\xc4\x97 visuose keturiuose kampuose u\xc5\xberegistruojama ir perduodama valdikliui, kuris apskai\xc4\x8diuoja prisilietimo ta\xc5\xa1ko koordinates._NEWLINE_Talpiniai jutikliniai ekranai patikimi (galima atlikti iki 200 mln. paspaudim\xc5\xb3), nepraleid\xc5\xbeia skys\xc4\x8dio ir yra atspar\xc5\xabs nelaidiems ter\xc5\xa1alams, daug spalvingesni, geba atpa\xc5\xbeinti ir \xc5\xa1velnius prisilietimus (kadangi reaguoja ne \xc4\xaf spaudim\xc4\x85, bet \xc4\xaf \xc5\xbemogaus elektrostatinio lauko sukurt\xc4\x85 kr\xc5\xabv\xc4\xaf), ta\xc4\x8diau nereaguoja \xc4\xaf prisilietim\xc4\x85 d\xc4\x97vint pir\xc5\xa1tin\xc4\x99. Skaidrumas siekia iki 90 proc._NEWLINE_Deja, vis dar lengvai pa\xc5\xbeeid\xc5\xbeiami. Pla\xc4\x8diai naudojami automatuose, \xc4\xaftaisytuose saugomose patalpose.\n_START_SECTION_\nInfraraudon\xc5\xb3j\xc5\xb3 spinduli\xc5\xb3\n_START_PARAGRAPH_\nInfraraudon\xc5\xb3j\xc5\xb3 spinduli\xc5\xb3 (IR) jutikliniai ekranai veikia IR \xc5\xa1viesos diodo (LED) tinklelio, kuris dengia ekrano pavir\xc5\xa1i\xc5\xb3, pagrindu. Ekrano kra\xc5\xa1tuose sumontuoti fotoelementai, kurie fiksuoja tinklelyje aptinkamus LED bang\xc5\xb3 trukd\xc5\xbeius. Sklisdamos LED bangos kerta viena kit\xc4\x85 tiek vertikaliai, tiek ir horizontaliai. Kuomet lie\xc4\x8diamas ekranas, linijos tr\xc5\xabksta lie\xc4\x8diamose vietose. Tokiu b\xc5\xabdu u\xc5\xberegistruojamas prisilietimo ta\xc5\xa1kas._NEWLINE_Infraraudon\xc5\xb3j\xc5\xb3 spinduli\xc5\xb3 jutikliniai ekranai reaguoja \xc4\xaf prakti\xc5\xa1kai bet kok\xc4\xaf prisilietim\xc4\x85, ar tai b\xc5\xabt\xc5\xb3 pir\xc5\xa1tas, pir\xc5\xa1tin\xc4\x97, stilius ar \xc5\xa1viesplunksn\xc4\x97 ir kt._NEWLINE_Tokia technologija yra pakankamai brangi ir daugiausia naudojama pramon\xc4\x97je, taip pat aptarnavimo srityje (lauko ir kasos aparatai). Prie\xc5\xa1ingai nei talpini\xc5\xb3 jutiklini\xc5\xb3 ekran\xc5\xb3, infraraudon\xc5\xb3j\xc5\xb3 spinduli\xc5\xb3 ekran\xc5\xb3 stiklo neb\xc5\xabtina apdengti apsaugom\xc4\x85ja pl\xc4\x97vele, tad tai padidina j\xc5\xb3 patvarum\xc4\x85 ir optin\xc4\xaf skaidrum\xc4\x85. Infraraudon\xc5\xb3j\xc5\xb3 spinduli\xc5\xb3 ekranai yra jautr\xc5\xabs purvui ar dulk\xc4\x97ms, kurios gali sukelti IR bang\xc5\xb3 trukd\xc5\xbeius, bei ken\xc4\x8dia nuo paralakso \xc4\xafbr\xc4\x97\xc5\xbetose vietose ir nuo atsitiktinio paspaudimo vartotojui bel\xc5\xabkuriuojant pir\xc5\xa1tu vir\xc5\xa1 ekrano ir ie\xc5\xa1kant kur\xc4\xaf element\xc4\x85 pasirinkti. J\xc5\xb3 gyvavimo laikas gali siekti iki 60 mln. paspaudim\xc5\xb3.\n_START_SECTION_\nOptinis\n_START_PARAGRAPH_\nOptini\xc5\xb3 jutiklini\xc5\xb3 ekran\xc5\xb3 kra\xc5\xa1tuose (daugiausiai kampuose) i\xc5\xa1d\xc4\x97styti du ar daugiau vaizdo jutikli\xc5\xb3. Infraraudon\xc5\xb3j\xc5\xb3 spinduli\xc5\xb3 foninis ap\xc5\xa1vietimas sumontuotas vaizdo jutikli\xc5\xb3 matymo lauke kitoje ekrano pus\xc4\x97je. Pasirod\xc5\xbeius lietimo \xc5\xa1e\xc5\xa1\xc4\x97liui, vaizdo jutikliai i\xc5\xa1kart \xc4\xaf j\xc4\xaf sureaguoja ir tiksliai nustato lietimo viet\xc4\x85 ar net lie\xc4\x8diamojo objekto dyd\xc4\xaf._NEWLINE_Tokie jutikliniai ekranai yra universal\xc5\xabs ir gali b\xc5\xabti didelio mastelio (pvz., klas\xc4\x97s lenta).\n_START_SECTION_\nDispersini\xc5\xb3 signal\xc5\xb3 technologija\n_START_PARAGRAPH_\nTokio tipo jutikliniai ekranai naudoja jutiklius pjezoelektriniams signalams, kurie atsiranda d\xc4\x97l prisilietimo, stikle aptikti. Tada sud\xc4\x97ting\xc5\xb3 algoritm\xc5\xb3 d\xc4\x97ka \xc5\xa1i informacija yra interpretuojama ir nustatomas prisilietimo ta\xc5\xa1kas._NEWLINE_Tokia technologija es\xc4\x85 yra atspari aplinkos veiksniams, \xc4\xafskaitant \xc4\xafbr\xc4\x97\xc5\xbeimus. Kadangi neb\xc5\xabtina ekrano apdengti papildoma pl\xc4\x97vele, suteikiamas puikus optinis skaidrumas. Taip pat, kadangi lietimui nustatyti naudojamos mechanin\xc4\x97s vibracijos, \xc5\xa1iam procesui atlikti galima panaudoti bet kok\xc4\xaf daikt\xc4\x85, \xc4\xafskaitant pir\xc5\xa1tus ar stili\xc5\xb3. Tr\xc5\xabkumas yra toks, kad po pradinio paspaudimo sistema nesugeba aptikti nejudan\xc4\x8dio pir\xc5\xa1to.\n_START_SECTION_\nAkustini\xc5\xb3 impuls\xc5\xb3 atpa\xc5\xbeinimas\n_START_PARAGRAPH_\nNaudojant \xc5\xa1i\xc4\x85 technologij\xc4\x85, prisilietimas bet kurioje pavir\xc5\xa1iaus vietoje i\xc5\xa1 esm\xc4\x97s sukuria garso bangas, kurios pagautos ekrano kra\xc5\xa1tuose i\xc5\xa1d\xc4\x97styt\xc5\xb3 ma\xc5\xbey\xc4\x8di\xc5\xb3 davikli\xc5\xb3 savo ruo\xc5\xbetu sukuria unikal\xc5\xb3 vienalyt\xc4\xaf gars\xc4\x85. Tuomet tas garsas valdiklio paver\xc4\x8diamas skaitmenine forma ir palyginamas su anks\xc4\x8diau kitose pavir\xc5\xa1iaus vietose \xc4\xafra\xc5\xa1ytais garsais. \xc5\xbdymeklio pozicija ekrane i\xc5\xa1kart atnaujinama pagal prisilietimo viet\xc4\x85. Slenkantis lietimas registruojamas spar\xc4\x8diai atkartojant \xc5\xa1i\xc5\xb3 veiksm\xc5\xb3 sek\xc4\x85. Pa\xc5\xa1aliniai garsai ignoruojami, kadangi jie neatitinka anks\xc4\x8diau \xc4\xafra\xc5\xa1yt\xc5\xb3 gars\xc5\xb3 profilio._NEWLINE_Kaip ir dispersini\xc5\xb3 signal\xc5\xb3 technologija, \xc5\xa1i technologija taip pat nesugeba aptikti nejudan\xc4\x8dio pir\xc5\xa1to po pradinio paspaudimo. Ta\xc4\x8diau, b\xc5\xabtent d\xc4\x97l \xc5\xa1ios prie\xc5\xbeasties, ant ekrano pad\xc4\x97ti nejudantys objektai nesutrukdo atpa\xc5\xbeinti prisilietim\xc4\x85._NEWLINE_Jutikliniai ekranai su tokia technologija yra patvar\xc5\xabs, turi ger\xc4\x85 optin\xc4\xaf skaidrum\xc4\x85, paprastai tiksliai funkcionuoja net ir ant ekrano esant \xc4\xafbr\xc4\x97\xc5\xbeimams ar susikaupus dulk\xc4\x97ms. Technologija tinka dideliems displ\xc4\x97jams.'